CELEX: 
Language: et
Date: 2018-07-18 00:00:00
Title: KOMISJONI RAKENDUSOTSUS (EL) …/…, millega võetakse vastu ja ajakohastatakse oskuste, kompetentside ja ametite Euroopa klassifikaatori loetelu automaatseks sobitamiseks EURESe ühise IT-platvormi kaudu

KOMISJONI RAKENDUSOTSUS (EL) …/…,
            
            
               18.7.2018,
            
            
               millega võetakse vastu ja ajakohastatakse oskuste, 
                  kompetentside ja ametite Euroopa klassifikaatori loetelu automaatseks sobitamiseks EURESe ühise IT-platvormi kaudu 
            
            
               (EMPs kohaldatav tekst)
            
            
               EUROOPA KOMISJON,
            
            
               võttes arvesse Euroopa Liidu toimimise lepingut,
            
            
               Euroopa Parlamendi ja nõukogu 13. aprilli 2016. aasta määrus (EL) 2016/589, milles käsitletakse Euroopa tööturuasutuste võrgustikku (EURESe võrgustik), töötajate juurdepääsu liikuvusteenustele ja tööturgude edasist integratsiooni ning millega muudetakse määruseid (EL) nr 492/2011 ja (EL) nr 1296/2013,
                  1
                eriti selle artikli 19 lõiget 2,
            
            
               ning arvestades järgmist:
            
            
               (1)Määrusega (EL) 2016/589 luuakse ühine IT-platvorm, et viia kokku vabad töökohad ning töökohataotlused ja CVd (tööotsijate profiilid) Euroopa Liidus ning teha need kättesaadavaks EURESe portaalile.
            
            
               (2)Selleks et võimaldada vabade töökohtade sobitamist tööotsijate profiilidega, tuleb teavet vahetada kooskõlas määruse (EL) 2016/589 artikli 17 kohase ühtse süsteemiga, mis põhineb ühistel tehnilistel standarditel ja vormingutel.
            
            
               (3)Selleks et lihtsustada vabade töökohtade ja tööotsijate profiilide vahetamist ning tagada tippkvaliteediga sobitamine kõigi keelte ja riikide puhul, on ametite, oskuste ja kompetentside kirjeldamiseks vaja kasutada üksikasjalikku mitmekeelset terminoloogiat. Selline terminoloogia toimib ühise võrdlusalusena, kui riikidevahelise töökohtade sobitamise käigus vahetatakse teavet kandidaatide või vabade töökohtade kohta, ning sellega tagatakse teabe tähenduse säilimine.
            
            
               (4)Seepärast on määruse (EL) 2016/589 artikliga 19 ette nähtud kasutada Euroopa klassifikaatorit, et saavutada koostalitlusvõime selline tase, mida on vaja tippkvaliteediga sobitamiseks ühise IT-platvormi kaudu;
            
            
               (5)Komisjon tegi tihedat koostööd liikmesriikidega ja sidusrühmadega, et töötada sel eesmärgil välja oskuste, kompetentside, kvalifikatsioonide ja ametite Euroopa klassifikaator (European Skills, Competences, Qualifications and Occupations classification, edaspidi „ESCO“). Ta asutas liikmesriikide ESCO töörühma, et tagada tihe koostöö liikmesriikidega. Samuti asutas ta ESCO halduskomitee, mis annab tehnilist nõu ESCO haldamiseks, ajakohastamiseks, rakendamiseks ning selle kvaliteedi tagamiseks. Ka sidusrühmad aitasid kaasa ESCO arendamisele võrdlusrühmade ja veebipõhiste konsultatsioonide kaudu.
            
            
               (6)Komisjon konsulteeris liikmesriikide ESCO töörühmaga ESCO klassifikaatori ja selle tõlkimise suhtes enne, kui otsustas avaldada selle esimese versiooni kõigis Euroopa Liidu ametlikes keeltes 28. juulil 2017.
            
            
               (7)ESCO esimese versiooni mitmekeelsed oskuste, kompetentside ja ametite loetelud on seepärast asjakohane vastu võtta Euroopa klassifikaatorina määruse (EL) 2016/589 artikli 19 tähenduses.
            
            
               (8)Miinimumnõudena peaksid need loetelud sisaldama iga ameti, oskuse või kompetentsi kohta vähemalt ühte terminit igas Euroopa Liidu ametlikus keeles, kordumatut identifikaatorit, kirjeldust ja ametite puhul ka vastavuse kaardistust rahvusvahelise ametite klassifikaatori (International Standard Classification of Occupations, edaspidi „ISCO“) viimase versiooniga.
            
            
               (9)Kuna Euroopa klassifikaator peab tagama stabiilse võrdlusaluse EURESe ja võimalik, et ka muude tööportaalide jaoks, eesmärgiga teostada mitmekeelset sobitamist veebipõhiselt, tuleb kõnealust klassifikaatorit tööturu, terminoloogia ja sobitamistehnoloogia arengu tõttu korrapäraselt ajakohastada. Euroopa klassifikaatori ajakohastatud versiooni vastuvõtmise kord tugineb heale koostööle komisjoni ja liikmesriikide vahel. 
            
            
               (10)Käesoleva otsusega ettenähtud meetmed on kooskõlas EURESe komitee arvamusega,
            
            
               ON VASTU VÕTNUD KÄESOLEVA OTSUSE: 
            
         
         
            
               Artikkel 1
               Reguleerimisese, kohaldamisala ja mõisted
            
            
               1.Käesoleva otsusega koostatakse Euroopa klassifikaatori oskuste, kompetentside ja ametite loetelu, mida kasutatakse selleks, et tagada EURESe ühise IT-platvormi toimimine vastavalt määruse (EL) 2016/589 artiklile 19, ning sätestatakse kõnealuse loetelu ajakohastamise ja läbivaatamise kord.
            
            
               2.Käesolevas otsuses kasutatakse järgmisi mõisteid:
            
            
               (a)„oskused ja kompetentsid“ hõlmavad järgmist:
            
            
               (1)„teadmised“ – õppimise kaudu omandatud teave, mille tulemuseks on töö- või õppevaldkonnaga seotud faktide, põhimõtete, teooriate ja praktikate kogum;
            
            
               (2)„oskused“ – suutlikkus rakendada teadmisi ja kasutada oskusteavet ülesannete täitmiseks ja probleemide lahendamiseks;
            
            
               (3)„kompetents“ – tõendatud suutlikkus kasutada teadmisi, oskusi ja isiklikke, sotsiaalseid ja/või metodoloogilisi võimeid töö- või õppeolukordades ning kutsealases ja isiklikus arengus;
            
            
               (b)„amet“ – töökohtade kogum, mis hõlmab sarnaseid ülesandeid ning nõuab sarnaseid oskusi, samas kui „töökoht“ tähendab ülesandeid ja kohustusi, mida teostab üks isik konkreetse töö kontekstis;
            
            
               (c)„loetelu“ – selliste kordumatute identifikaatorite loend, mis kirjeldavad ameteid või oskusi ja kompetentse ja millele on lisatud metaandmed;
            
            
               (d)„väheolulised parandused“ – oskuste, kompetentside ja ametite Euroopa klassifikaatori vastu võetud loetelude muudatused, et parandada tõlke- või kirjavead ja muud ilmsed vead, mis ei muuda ei klassifikaatori struktuuri ega terminite tähendust või muud sisu;
            
            
               (e)„ESCO teenusplatvorm“ – veebisait, millel komisjon teeb oskuste, kompetentside, kvalifikatsioonide ja ametite Euroopa klassifikaatori kättesaadavaks ja mis on üldsusele juurdepääsetav
                  2
               . 
            
            
               Artikkel 2
               Loetelu koostamine
            
            
            
               Oskuste, kompetentside ja ametite Euroopa klassifikaator, millele on osutatud määruse (EL) 2016/589 artikli 19 lõikes 2, koosneb järgmisest: 
            
            
               (a)28. juulil 2017 ESCO teenusplatvormil oskuste, kompetentside, kvalifikatsioonide ja ametite Euroopa klassifikaatori osana avaldatud ametid; 
            
            
               (b)28. juulil 2017 ESCO teenusplatvormil oskuste, kompetentside, kvalifikatsioonide ja ametite Euroopa klassifikaatori osana avaldatud oskused ja kompetentsid.
            
            
               Artikkel 3
               Loetelu ajakohastamine
            
            
               1.Selleks et kajastada muudatusi tööturul, haridus- ja koolitusvaldkonnas või terminoloogias, vaatab komisjon koos liikmesriikidega korrapäraselt läbi EURESe portaalis kasutatavat oskuste, kompetentside ja ametite Euroopa klassifikaatori loetelu ajakohastamise vajadust.
            
            
               2.Enne kui tehakse ettepanek käesoleva otsuse muutmise või asendamise kaudu võtta vastu artikli 2 kohane oskuste, kompetentside ja ametite Euroopa klassifikaatori loetelu ajakohastatud versioon, konsulteerib komisjon määruse (EL) 2016/589 artiklis 14 osutatud EURESe koordinatsioonirühma ja liikmesriikide ESCO töörühmaga.
            
            
               3.Loetelude väheolulisi parandusi ei käsitata klassifikaatori uute ajakohastatud versioonide vastuvõtmisena. Komisjon teatab siiski EURESe ESCO koordineerimisrühma kaudu liikmesriikidele aegsasti ning vähemalt 30 päeva enne iga sellise väheolulise paranduse tegemist.
                  
            
         
         
            
               Artikkel 4
               Loetelu avaldamine
            
            
               1.EURESe Euroopa Koordinatsiooniamet tagab, et ametite, oskuste ja kompetentside Euroopa klassifikaatori loetelu ja kõik selle ajakohastatud versioonid tehakse ESCO teenusplatvormil interneti kaudu kättesaadavaks.
            
            
               2.EURESe Euroopa Koordinatsiooniamet teeb loetelu kättesaadavaks ka liikmesriikidele vormingus, mis lihtsustab määruse (EL) 2016/589 artikli 19 lõike 3 kohase loetelu koostamist ja ajakohastamist. 
            
            
               Artikkel 5
               Jõustumine
            
            
               Käesolev otsus jõustub kahekümnendal päeval pärast selle avaldamist Euroopa Liidu Teatajas.
            
            
               Brüssel, 18.7.2018
            
            
               
                     Komisjoni nimel
               
               
                     president
                     Jean-Claude JUNCKER
               
            
         
         
            
                  
                     (1)
                  
                        ELT L 107, 22.4.2016, lk 1.
               
               
                  
                     (2)
                  
                        
                  
                     http://ec.europa.eu/esco